Predkladacia správa

	Ministerstvo zahraničných vecí SR (ďalej len „ministerstvo“) predkladá na rokovanie vlády SR iniciatívny návrh na zmenu systemizovaných štátnozamestnaneckých miest štátnych zamestnancov v služobnom úrade ministerstva v súlade s § 12 ods. 9 a 10  zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, súbežne so zmenou limitu počtu systemizovaných miest pri výkone práce vo verejnom záujme v rámci celkovej systemizácie služobného úradu ministerstva na rok 2005. 

	Obsahom predmetného materiálu je návrh na zníženie počtu zamestnancov pri výkone práce vo verejnom záujme a súčasné zvýšenie počtu štátnozamestnaneckých miest štátnych zamestnancov o 12 miest v rámci rozpočtovej kapitoly Ministerstva zahraničných vecí Slovenskej republiky, t. j. zo súčasného stavu 752 miest na 764, ktorý súvisí so zabezpečovaním nových činností ministerstva, ktoré sú stručne uvedené v predkladanom návrhu. Na plnenie úloh štátnej správy súčasný stav štátnych zamestnancov aparátu ministerstva, stanoveného systemizáciou štátnych zamestnancov nie je dostačujúci. Ministerstvo z toho dôvodu súčasne navrhuje zníženie počtu miest pri výkone práce vo verejnom záujme o 12 funkčných miest, a to kumulovaním hospodárskych činností na diplomatických misiách na únosnú hranicu. Z uvedenej úspory počtu zamestnancov navrhuje zvýšenie počtu štátnozamestnaneckých miest. Zmena systemizácie v štátnej službe sa navrhuje bez vplyvu na štátny rozpočet.

	Návrh na zmenu systemizácie v štátnej službe a zmenu limitu počtu zamestnancov pri výkone práce vo verejnom záujme bol prerokovaný s Ministerstvom financií Slovenskej republiky.

	Vzhľadom na to, že Ministerstvu zahraničných vecí Slovenskej republiky po vstupe Slovenskej republiky do EÚ a do NATO pribudli nové rozsiahle úlohy už v roku 2005, je potrebné zmenu v systemizácii vykonať urýchlene, preto sa materiál predkladal na medzirezortné pripomienkové konanie v skrátenej lehote 5 pracovných dní.

	Predkladaný návrh nebude mať finančný, ekonomický, environmentálny vplyv, vplyv na zamestnanosť a podnikateľské prostredie a z toho dôvodu sa nevyhotovuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.